Cykelholdet BROEN har samlet 25 kendte og ukendte ryttere, der akkurat lige som Team Rynkeby, cykler rigtig langt for den gode sags tjeneste. Det hele er for at støtte socialt og økonomisk belastede børn og unge i Danmark. Og når holdet kommer til sidste del af den lange tur, bliver det BROENs lokale afdeling i Aalborg, der tager imod de 25 ryttere. - For os i BROEN Aalborg betyder det meget, at cykelrytterne fra BROEN Danmark Rundt kommer forbi vores kommune og kører videre til Skagen, for vi ønsker mere fokus på BROEN i det nordjyske. Aalborg Kommune er den eneste nordjyske kommune med en afdeling af BROEN, og vi mærker et stigende behov dels fra vores egne borgere i kommunen, men også fra nabokommunerne, siger formand Maja Olsen for BROEN Aalborg. Den lokale BROEN-afdeling i Aalborg tager imod cyklisterne fredag den 23. juni omkring klokken 10 på havnen i Hals – alt efter hvor gode benene er – at holdet ankommer. Turen indledes på Bornholm i forbindelse med Folkemødet søndag den 18. juni. Derefter går ruten via Gedser i syd og Blåvand i vest for at slutte i Skagen i nord til Sankt Hans fredag den 23. juni. Klokken 15.30 bliver deltagerne således modtaget af Turisthus Nord ved Den Tilsandede Kirke. På cykelholdet er blandt andet de to politiske ledere Kristian Thulesen-Dahl (DF) og Morten Østergaard (R) samt Anders Bondo Christensen, formand for Danmarks Lærerforening, og Søren Møller, der er formand for DGI. Derudover består cykelholdet af en række ildsjæle, der er klar til at trampe til på de danske landeveje. Rytternes indsats har stor betydning for foreningens arbejde til fordel for udsatte børn og unge i det nordjyske. - BROEN Aalborg, som startede i 2009, var en af de første afdelinger i landet, og vi støtter ca. 300 udsatte børn og unge om året. Vi har et rigtig godt samarbejde med de lokale idrætsklubber og -foreninger, De frivilliges Hus samt fagpersoner i Aalborg Kommune, siger Maja Olsen. BROENs lokalforeninger rund tom i Danmark hjalp i 2016 cirka 3.900 børn og unge til en fritidsaktivitet i det danske foreningsliv.

Referat:
Bornholm til Skagen - tusind kilometer på kun seks dage, og det hele er ikke kun for cykelbenenes skyld.